"ดอง" อ่อนค่า เมื่อเทียบกับ "บาท" จริงหรือ? (VND weaken against THB?) - FINNOMENA
ช่วงนี้ได้ยินหลายคนบ่นเรื่องค่าเงินบาทแข็งตัวทำให้ผลตอบแทนจากตลาดเวียดนามไม่ดีเท่าที่คาดหวังไว้ บทความนี้เราจะมาดูกันว่าจริงๆ แล้วการแข็งค่าของเงินบาท และการอ่อนค่าของเงินดองนั้นมีความสัมพันธ์กันขนาดไหน?
28 ส.ค. 2560

ช่วงนี้ได้ยินหลายคนบ่นเรื่องค่าเงินบาทแข็งตัวทำให้ผลตอบแทนจากตลาดเวียดนามไม่ดีเท่าที่คาดหวังไว้ จากต้นปีจนถึงวันที่เขียน ค่าเงินด่องอ่อนค่าเมื่อเทียบกับบาทถึง 7% ไม่เบาทีเดียว หากจะมองกันดูเผินๆสาเหตุของการอ่อนค่าของด่องก็น่าจะเป็นเพราะบาทแข็งค่ามาก
แต่จริงๆ แล้วมันเกิดขึ้นจากปัจจัยสองด้านทั้งจากทางสกุลเงินบาทเอง และ จากเงินด่อง มาเริ่มกันที่ค่าเงินบาทก่อนนะคะ
1. ในช่วงปลายปีที่แล้วหลังจาก โดนัล ทรัมป์ ชนะการเลือกตั้งสหรัฐอเมริกา ตลาดหุ้นและค่าเงินดอลล่าก็พุ่งตัวสูงขึ้นเนื่องจากนักลงทุนมีความเชื่อมั่นในการเติบโตของเศรษฐกิจอเมริกาจากที่ทรัมพ์ให้สัญญาในเรื่องสร้างกำแพงที่ชายแดนอเมริกากับแม็กซิโก ปรับปรุงและเปลี่ยนประกันสุขภาพ ObamaCare เป็นระบบใหม่ที่ครอบคลุมมากกว่าเดิม ลดภาษีนิติบุคคลและภาษีบุคคลธรรมดา แต่แปดเดือนต่อมาคำสัญญาเหล่านั้นก็เหมือนเป็นแค่ลมปากเป่า ในขณะที่บารมีทางการเมืองของทรัมพ์นับวันจะถดถอยลงทุกที ทำให้นักเศรษฐศาสตร์ทั้งหลายปรับประมาณการ GDP growth ของอเมริกาลงเป็น 2% จากเดิม 2.5%
2. กลับมามองที่นโยบายการเงินของอเมริกาและยุโรป ทั้ง FED และ ECB ต่างก็ปรับดอกเบี้ยขึ้นแต่ก็ยังไม่เพียงพอให้ Real Rate หรือดอกเบี้ยที่แท้จริง (ดอกเบี้ยนโยบายลบด้วยอัตราเงินเฟ้อ) กลับมาเป็นบวก ปัจจัยต่างๆเหล่านี้ทำให้นักลงทุนเริ่มมองหาทางโยกย้ายเงินออก
3. ในขณะเดียวกันดอกเบี้ยที่แท้จริงของไทย (ดอกเบี้ยระยะสั้นลบอัตราเงินเฟ้อ) กลับมีค่าสูงกว่าเมื่อเทียบกับของประเทศในภูมิภาคเอเชีย สร้างความดึงดูดใจต่อนักลงทุนต่างชาติ แห่กันมาซื้อพันธบัตรรัฐบาลส่งผลให้ดอกเบี้ยในตลาดพันธบัตรไทยลดลงตามลำดับ
4. เท่านั้นยังไม่พอ ภาคการส่งออกของไทยก็ทำผลงานได้ดีกว่าที่คิด ส่งผลให้ระดับการเกินดุลบัญชีเดินสะพัด (Current Account or CA) มากขึ้นไปอีก และนี่ก็เป็นอีกปัจจัยที่ทำให้อุปสงค์ของบาทมากขึ้นเนื่องจากผู้ส่งออกมีเงินสกุลต่างประเทศเพื่อจะแลกเป็นบาทมากขึ้นนั่นเอง
ทีนี้มาดูเงินด่องมั่ง การที่บาทแข็งค่าและด่องอ่อนค่าได้สร้างช่องว่างขนาดใหญ่ระหว่างค่าเงินทั้งสอง อย่างไรก็ดีหากดูดีๆแล้วการที่ด่องอ่อนค่าไม่ค่อยจะเกี่ยวกับไทยบาทสักเท่าไหร่ หากแต่มันคือมาตรการควบคุม (ทาง State Bank of Vietnam (SBV) หรือแบงค์ชาติเวียดนามเขาให้เรียกว่า “การจัดการ”) ค่าเงินด่องเพื่อให้มีความสามารถในการแข่งขันกับคู่ค้าทั่วโลกและรักษาอัตราการเติบโตของ GDP ให้มีเสถียรภาพ
ตั้งแต่ 2016 SBV เปลี่ยนมาใช้ระบบการจัดการค่าเงินแบบลอยตัว คือ VND mid-rate สามารถเพิ่มขึ้นหรือลดลงได้โดยอยู่ภายใน 3% trading band และค่าเงินด่องจะถูกคำนวณทุกวันโดยวิเคราะห์จากปัจจัยต่างๆ ดังนี้
Weighted average ของเงินด่องจากอัตราแลกเปลี่ยนที่มีการซื้อขายกันระหว่างแบงค์เวียดนามในแต่ละวัน
อัตราแลกเปลี่ยนเงินตราของประเทศคู่ค้า หรือประเทศที่มีการค้าขาย ลงทุน กู้หรือให้กู้กับเวียดนาม ซึ่งก็คือ USD, EUR, CNY, JPY, SGD, KRW, TWD และ GBP
การรักษาสมดุลระหว่างเศรษฐกิจมหภาคและเป้านโยบายทางการเงินของรัฐบาลเวียดนาม
โดยรัฐบาลเชื่อว่าการจัดการค่าเงินให้สามารถรองรับการเปลี่ยนแปลงอย่างกระทันหันอย่างนุ่มนวลนั้นดีกว่าเมื่อเทียบกับวิธีเก่าที่ปรับเปลี่ยนค่าเงินครั้งใหญ่เป็นคราวๆไปซึ่งจะเปิดโอกาสให้นักเก็งกำไรค่าเงินได้โอกาสสร้างความเสียหายแก่ด่องได้อย่างมีนัยยะสำคัญ
จะเห็นได้ชัดว่า SBV ชอบความมีเสถียรภาพของค่าเงินโดยจะรักษาค่าเงินด่องให้อยู่ใน band เล็กๆซึ่งจะอ่อนค่าปีละ 1-2% เพื่อหลีกเลี่ยงการเก็งกำไรในตลาด เนื่องจาก FX reserve ของเวียดนามมีอยู่เพียง USD 42 พันล้าน (คิดเป็นมูลค่าการนำเข้า 10 อาทิตย์เท่านั้น) ซึ่งถือว่าต่ำที่สุดใน ASEAN ทำให้เป็นไปไม่ได้เลยที่รัฐจะเข้าแทรกแซงค่าเงินด่องโดยใช้ FX reserveที่มีอยู่ และเนื่องจาก SBV ก็ไม่ได้มีอำนาจเด็ดขาดในการบริหารระบบการเงินของประเทศ และยังต้องรับคำสั่งจากรัฐบาล SBV หรือแบงค์ชาติก็จะไม่ชอบให้ค่าเงินด่องแข็งค่าเนื่องจากจะไปกระทบการส่งออกและการเติบโตทางเศรษกิจของเวียดนาม โดยมาตรการที่ SBV ทำเพื่อดึงค่าเงินให้อ่อนตัวลงคือการเพิ่ม money supply ในตลาด หรือการพิมพ์แบงค์เพิ่มนั่นเอง
จังหวะที่บาทแข็งค่าและด่องอ่อนค่า ทั้งๆที่จริงๆแล้วไม่ได้มีความสัมพันธ์กัน แต่ก็สร้างผลตอบแทนที่ลดลงให้กับนักลงทุนในหุ้นเวียดนามหลายๆท่าน ทั้งนี้ผู้เขียนอยากเชิญให้ท่านลองมองการลงทุนในเวียดนามเป็นการลงทุนระยะยาวที่ไม่ควรมี Mark-to-Market เพราะนอกจากลักษณะของหุ้นเวียดนามที่มีความคล่องตัวต่ำแล้ว อย่าลืมนะคะว่าหากจุดประสงค์ในการลงทุนในเวียดนามของท่านคือการได้ประโยชน์จากการเจริญเติบโตอย่างก้าวกระโดดของเศรษฐกิจเวียดนาม สิ่งเหล่านี้ไม่ได้ใช้เวลาแค่ปีเดียวแน่ๆ เราคงจะอยู่ในนี้กันอีกไกล มามองยาวกันดีกว่าค่ะ
ที่มาบทความ : https://www.facebook.com/notes/vietnam-investment-memo-by-kanchuya/vnd-weaken-against-thb
แท็ก:
แชร์บทความ:
ผู้เขียน
Vietnam Investment Memo
อดีตวานิชธนกิจระดับภูมิภาคเอเชียแปซิฟิก ทำงานในสิงคโปร์ ฮ่องกง และอเมริกาเป็นเวลากว่า 15ปี มีประสบการณ์ทำดีลในหลายประเทศในเอเชีย เช่น สิงคโปร์ ฮ่องกง เวียดนาม ฟิลิปปินส์ มาเลเซีย อินเดีย ปากีสถาน ออสเตรเลีย อินโดนีเซีย เกาหลี จีน เชี่ยวชาญใน capital markets และ structure products ปัจจุบันเป็นเจ้าของเพจ Vietnam Investment Memo และเป็นนักลงทุนแนวเน้นคุณค่าผู้มีความชื่นชอบและใฝ่หาความรู้เกี่ยวกับประเทศเวียดนาม